C 184/72
FI
Euroopan unionin virallinen lehti
25.5.2023
1.5 ETSK kannattaa julkisten laitosten velvollisuutta kuulla ajoissa tasa-arvoelimiä ja ottaa niiden suositukset huomioon, mutta suosittaa, että jäsenvaltiot velvoitetaan raportoimaan toimista, joita ne ovat toteuttaneet tasa-arvoelinten kanssa käydyn vuorovaikutuksen pohjalta, sekä näiden toimien tuloksista.
1.6 ETSK uskoo, että antamalla valvontamekanismi Euroopan komission vastuulle varmistetaan, että seurantaan kiinnitetään kunnolla huomiota.
Valvonnan tehokkuuden takaamiseksi olisi kuitenkin harkittava raportoinnin määräajan lyhentämistä kolmeen vuoteen direktiiveissä ehdotetun viiden vuoden sijaan.
1.7 ETSK suhtautuu myönteisesti selvennykseen, jonka mukaan esteettömyys kaikille edellyttää myös huomion kiinnittämistä vammaisten henkilöiden esteettömyysvaatimuksiin, ja korostaa, että esteettömyys voi tarkoittaa myös neuvonnan saatavuutta.
1.8 ETSK pitää erittäin tärkeänä, että kunnioitetaan syrjimättömyyttä koskevien kansallisten oikeuskehysten ja käytäntöjen moninaisuutta – esimerkiksi sitä, että monissa jäsenvaltioissa tasa-arvoelimillä on tasa-arvodirektiivien vähimmäisvaatimuksia laajemmat valtuudet – ja että otetaan huomioon erot siinä, miten työmarkkinaosapuolet ja kansalaisyhteiskunnan organisaatiot ovat mukana prosessissa.
Ehdotuksissa olisi noudatettava toissijaisuus- ja suhteelli­ suusperiaatteita ja annettava takeet siitä, että syrjinnän uhrien suojelun tasoa ei voida heikentää.
ETSK korostaa myös, että ehdotuksilla on edistettävä työmarkkinaosapuolten ja kansalaisyhteiskunnan organisaatioiden johtavaa roolia kansallisten syrjimättömyyskehysten täytäntöönpanossa ja tehostettava käytäntöjä, joiden mukaisesti tasa-arvoelimet antavat tukea työmarkkinaosapuolille ja kansalaisyhteiskunnan organisaatioille.
1.9 ETSK toteaa, että tutkintavaltuuksien käyttö menettelyssä, joka on pantu vireille syrjinnän uhrien puolesta tai tukena, ei saa vaikuttaa tuomioistuinten ja muiden julkisten valvontaelinten, kuten työsuojeluviranomaisten, tutkintavaltuuksiin ja tutkinnan riippumattomuuteen.
1.10 ETSK kehottaa varmistamaan, että valituksen tekijöitä suojellaan asianmukaisesti, uhriin kohdistuneesta rikoksesta taataan oikeasuhteinen korvaus ja rikoksentekijöitä rangaistaan, jotta voidaan keskittyä ihmiskeskeiseen lähestymistapaan väkivallan tai syrjinnän uhreja kohtaan.
Seuraamusten, joihin saattaa kuulua korvausten maksaminen uhrille, on oltava tehokkaita, oikeasuhteisia ja varoittavia, ja niistä on säädettävä kansallisella tasolla kansallisten oikeuskehysten ja käytäntöjen mukaisesti (1).
1.11 ETSK ehdottaa, että Euroopan komissio laatii ja rahoittaa tiedotuskampanjoita EU:n kansalaisten oikeuksista ja monimuotoisuuden kunnioittamisesta.
Jäsenvaltioiden tasa-arvoelimet voisivat toteuttaa niitä paikallistasolla yhdessä kansalaisyhteiskunnan organisaatioiden ja työmarkkinaosapuolten kanssa, ja ne voitaisiin mukauttaa alueiden tarpeisiin.
Erityishuomiota olisi kiinnitettävä haavoittuvimpiin ryhmiin, ja olisi suunniteltava ja kohdennettava erityiskampanjoita lapsille ja kouluikäisille nuorille pienestä pitäen.
1.12 ETSK kehottaa keräämään säännöllisesti ja analysoimaan eriteltyjä tietoja eriarvoisuuden ja syrjinnän, myös moninkertaisen syrjinnän, seuraamiseksi ja korostaa, että on tärkeää tutkia järjestelmällisesti eriarvoisuutta ja syrjintää myös yhteistyössä järjestäytyneen kansalaisyhteiskunnan ja työmarkkinaosapuolten kanssa työelämään liittyvissä kysymyksissä.
2.
Lausunnon taustaa 2.1 Tasa-arvoelimet ovat kansallisia julkisia laitoksia, joita on perustettu eri puolille Eurooppaa edistämään kaikkien tasa-arvoa ja torjumaan syrjintää.
Ne ovat riippumattomia organisaatioita, jotka suojelevat ja auttavat syrjinnän uhreja, seuraavat syrjintäkysymyksiä ja raportoivat niistä.
Ne ovat keskeisessä asemassa syrjimättömyyttä koskevassa EU:n toimintakehyksessä (2).
(1) (2)
Neuvoston direktiivi 2000/78/EY, annettu 27 päivänä marraskuuta 2000, yhdenvertaista kohtelua työssä ja ammatissa koskevista yleisistä puitteista (17 artikla, Seuraamukset) (EYVL L 303, 2.12.2000, s. 16).
Equinet.